Privatisering van rioolaanlegte geëisDooie visse is deesdae nie meer ‘n vreemde verskynsel in die Vaalrivier nie. Foto: @SAVEthevaal/Facebook. Die VF Plus sal ŉ mosie in die parlement ter tafel lê in ŉ poging om die privatisering van rioolaanlegte te bewerkstellig. Wouter Wessels, woordvoerder van die VF Plus, het gesê die vissterftes in die Vaalrivier dien as bewys van die erge besoedeling wat dié waterstelsel se totale ekosisteem nou bedreig terwyl ŉ “oënskynlik ongeërgde regering ontken dat daar ŉ wesenlike lewensbedreigende probleem vir mens en dier bestaan wat van dié water afhanklik is”. Wessels meen hoewel die besoedeling van die stelsel goed gedokumenteer is, probeer die nasionale departement van water en sanitasie die probleem nogtans verdoesel deur te beweer die vissterftes is die gevolg van ŉ daling in temperatuur en ŉ tekort aan suurstof in die water. “Die waarheid is dat die besoedeling van die Vaalrivier en ander waterbronne in die land deel is van die onbevoegdheid, wanbestuur en korrupsie wat munisipaliteite landwyd in duie laat stort.” Die VF Plus meen die enigste oplossing vir Suid-Afrika se rioolkrisis is die privatisering van rioolaanlegte. “Die VF Plus eis dat rioolaanlegte aan kundige en bevoegde maatskappye oorgedra word sodat dit gereguleer en volgens gesonde sakebeginsels bestuur kan word.” Wessels het gesê sy party neem kennis van die onderneming van die minister van water en sanitasie, Gugile Nkwinti, om pres. Cyril Ramaphosa te nader om die Sebokeng Streeksrioolskema (SRSS) tot nasionale sleutelpunt te laat verklaar. “Om dié skema ŉ nasionale sleutelpunt te maak gaan egter nie die tekort aan kundigheid en bevoegdheid om die rioolaanleg te bestuur, oplos nie,” het Wessels gesê. Wessels meen munisipaliteite geleë aan die land se belangrikste waterbronne veroorsaak die grootste besoedeling van riviere en waterbronne. “Voorbeelde hiervan is die rioolaanlegte en nywerhede in Emfuleni (Vereeniging), Ngwathe (Parys), Mafube (Frankfort) en Moqhaka (Kroonstad). Die storting van riool in belangrike waterbronne soos die Vaalrivier, die Valsrivier en die Wilgerivier is uiters onverantwoordelik en is niks anders nie as sabotasie van een van die land se heel belangrikste hulpbronne.”